“Din is-sena l-Jum Ewropew għall-Protezzjoni tad-Data qed jiġi ċċelebrat tmien xhur wara d-dħul fis-seħħ tar-Regolament Ġenerali dwar il-Protezzjoni tad-Data fil-25 ta' Mejju 2018. Aħna kburin li għandna l-aktar regoli b'saħħithom u moderni dwar il-protezzjoni tad-data fid-dinja, li qed isiru standard globali. Il-każ ta' Facebook u Cambridge Analytica kif ukoll vjolazzjonijiet riċenti tad-data urew li qed nagħmlu l-aħjar ħaġa. Dak li huwa involut mhuwiex biss il-protezzjoni tal-privatezza tagħna, iżda wkoll il-protezzjoni tad-demokraziji tagħna u l-iżgurar tas-sostenibbiltà tal-ekonomiji tagħna xprunati mid-data. Wieħed mill-għanijiet tar-Regolament Ġenerali dwar il-Protezzjoni tad-Data huwa li jagħti s-setgħa lin-nies u jagħtihom aktar kontroll fuq waħda mill-aktar riżorsi prezzjużi fl-ekonomija moderna - id-data tagħhom. Nistgħu niksbu dan il-għan biss jekk u meta n-nies isiru kompletament konxji tad-drittijiet tagħhom u tal-konsegwenzi tad-deċiżjonijiet li jieħdu. Diġà qed naraw l-effetti pożittivi tar-regoli l-ġodda. Iċ-ċittadini saru aktar konxji tal-importanza tal-protezzjoni tad-data u tad-drittijiet tagħhom. Barra minn hekk issa qed iħaddmu dawn id-drittijiet, kif jaraw l-Awtoritajiet nazzjonali tal-Protezzjoni tad-Data fix-xogħol tagħhom ta' kuljum. S'issa rċevew aktar minn 95,000 ilment miċ-ċittadini. L-awtoritajiet tal-Protezzjoni tad-Data qed jinfurzaw ukoll ir-regoli l-ġodda u jikkoordinaw aħjar l-azzjonijiet tagħhom fil-Bord Ewropew għall-Protezzjoni tad-Data. Huma qed jiggwidaw lill-kumpaniji, speċjalment lil dawk żgħar u ta' daqs medju, u liċ-ċittadini u jispjegawlhom id-drittijiet u l-obbligi tagħhom. L-implimentazzjoni prattika mill-Istati Membri issa hija avvanzata sew. Madankollu, nistennew li l-ħames Stati Membri li fadal jadattaw il-oqfsa legali tagħhom għar-regoli ġodda li japplikaw għall-UE kollha malajr kemm jista' jkun. Il-Kummissjoni qed tkompli ssegwi dan il-proċess biex tindirizza nuqqasijiet potenzjali u tgħin biex tara lill-UE kompletament koperta mir-regoli tal-Protezzjoni tad-Data malajr kemm jista' jkun. Hemm konverġenza ċara fil-livell internazzjonali lejn reġim modern tal-protezzjoni tad-data. Dan jiffaċilita l-iskambji tad-data u jappoġġa l-kummerċ. L-aħjar eżempju huwa l-adozzjoni reċenti tal-konstatazzjonijiet tagħna tal-adegwatezza reċiproka mal-Ġappun. B'dan, ħloqna l-akbar żona ta' flussi ta' data liberi u sikuri fid-dinja. Illum, l-Ewropa mhux biss qed tiżgura li jkun hemm regoli ta' privatezza b'saħħithom internament, iżda tinsab fuq quddiem globalment.” Sfond Fl-2006, il-Kunsill tal-Ewropa nieda l-Jum Ewropew għall-Protezzjoni tad-Data li kull sena jiġi ċċelebrat fit-28 ta' Jannar. Ir-Regolament Ġenerali dwar il-Protezzjoni tad-Data ilu japplika mill-25 ta' Mejju 2018 (ara d-dikjarazzjoni). F'Jannar 2018, il-Kummissjoni ppubblikat dokument gwida biex tiffaċilita l-applikazzjoni bla xkiel tar-regoli l-ġodda dwar il-protezzjoni tad-data madwar l-UE sa mill-25 ta' Mejju. Il-Kummissjoni nediet ukoll għodda online ġdida biex tinforma lill-organizzazzjonijiet u liċ-ċittadini dwar ir-regoli l-ġodda. F'Jannar 2017, il-Kummissjoni adottat Komunikazzjoni dwar il-flussi tad-data u l-protezzjoni, li stabbiliet l-istrateġija tal-UE fil-qasam tal-flussi u tal-protezzjoni internazzjonali tad-data. L-adozzjoni tad-deċiżjoni ta' adegwatezza dwar il-Ġappun fit-23 ta' Jannar 2019 hija l-ewwel riżultat tanġibbli ta' din l-istrateġija. Dan se jippermetti li d-data personali tgħaddi liberament bejn iż-żewġ ekonomiji fuq il-bażi ta' garanziji qawwija ta' protezzjoni. Il-Kummissjoni tinsab ukoll fil-proċess li tinnegozja deċiżjoni ta' adegwatezza mal-Korea t'Isfel. Il-Kummissjoni se tniedi kampanja ta' sensibilizzazzjoni biex tgħin liċ-ċittadini u lill-impriżi, speċjalment lil dawk żgħar u ta' daqs medju, biex jifhmu aħjar id-drittijiet u l-obbligi ġodda tagħhom u se torganizza avveniment f'Ġunju biex flimkien mal-awtoritajiet, il-kumpaniji u oħrajn tagħmel valutazzjoni ta' fejn inkunu ninsabu sena wara d-dħul fis-seħħ tar-Regolament Ġenerali dwar il-Protezzjoni tad-Data Għal Aktar Informazzjoni Infografika — RĠPD f'ċifri Skeda informattiva Għodda online Gwida tal-Kummissjoni Seba' passi biex in-negozji jħejju lilhom infushom għar-Regolament Ġenerali dwar il-Protezzjoni tad-Data Sejħa għal proposti għal Awtoritajiet għall-Protezzjoni tad-Data Gwida tal-Kummissjoni dwar l-applikazzjoni tal-liġi tal-Unjoni dwar il-protezzjoni tad-data fil-kuntest elettorali